憶昔
作者：柴隨亨
朝代：宋

paragraphs: 憶昔長安都會地，草木晴輝鍾王氣。
襟带江湖氣象雄，自是天王興復際。
春風樓閣五鳳城，玉漏聲催香霧盈。
戶外昭容鶴禁開，殿前執政鵷班行。
柳綠桃紅湖水曲，盡日歡娛猶不足。
畫船簫鼓繞雲深，彩仗旌旗吹月色。
誰知世道互翻覆，滄海倏變爲桑田。
胡笳哀怨動朝市，麋鹿來游舊陌阡。
漢宮明妃空艷麗，苑外銅仙亦灑淚。
古來社稷有興亡，豈識于今不平事。
禾黍離離迹可憐，傷心回首古苔邊。
清明寒食誰家酹，痛哭深山聞杜鵑。